section_heading: Modernizacija i održiv razvoj
paragraph_text: Zagrebačke ceste u svojoj djelatnosti nastoje biti ukorak s trendovima koje nameće tržište i potrebnom modernizacijom koja će omogućiti što bolje funkcioniranje tvrtke i djelokruga njezina rada. Korištenje aplikacija i softverskih sustava koji pridonose boljem praćenju svih stavki radova i mogućih kvarova prisutno je već niz godina. Gis Cloud je kartografska aplikacija koja se koristi za praćenje prijekopa na području cijelog grada i pruža uvid i potrebne informacije vezane za početak, završetak i vrstu radova. U istom se sustavu Zagrebačke ceste koriste aplikacijom za Zimsku službu na kojoj su pohranjeni podatci o čišćenju svih javno-prometnih površina u nadležnosti Podružnice Zagrebačke ceste. GPS centar u glavnoj bazi Zimske službe smještenoj unutar radne jedinice Mehanizacija sadrži GPS sustav za praćenje s pomoću kojeg se u svakom trenutku vidi lokacija vozila omogućujući time brzu i efikasnu reakciju u slučaju nepredviđenih situacija na terenu. U Centru za obavješćivanje instaliran je sustav za rano otkrivanje leda i poledice koji s pomoću senzora na sedamnaest izabranih lokacija dojavljuje trenutačno stanje kolnika (temperaturu kolnika, temperaturu zraka, vlažnost kolnika i ledište s obzirom na slanost kolnika, oborine i maglu).